Петя Дубарова
Радостта като сълза

chitanka.info

Улици към мен протягат

топли лампени ръце,

към прозореца ми бяга

лъч с неоново лице.

По листата като птици

плуват лунени петна.

Светли огнени езици

са звездите във нощта.

Вятърът вратата бутва

и повиква ме навън...

Снопче светлини се срутва

пред лицето ми със звън.

В улици хилядоцветни

впускам се като вълна;

хора и усмивки летни

грабват мойта тишина.

Улици под мене тичат,

тупка пулсът на нощта,

а по клепките се стича

радостта като сълза.

25 януари 1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.